Sotsid otsisid vasakpoolsuse  ebapopulaarsuse põhjust , edastas RahvusRinghääling    Vasakpoolse partei  sünnipäeva tähistati sotside leeris konverentsiga, kus otsiti vastust küsimusele, miks ei leia sotsiaalselt tundlikud ühiskonnakihid oma probleemidele vastuseid vasakjõududelt.    Kas vaesed valivad valesti?    Tallinna ülikooli politoloog Tõnis Saarts selgitas, et kui Lääne-Euroopas on sotsiaalmajanduslikud lõhed valimiste põhikonflikt, siis Eesti elanikkonda mobiliseerib pigem rahvusküsimus või hinnang ajaloole. Nii on see ka Kesk- ja Ida- Euroopa postkommunistlikes riikides.       "Kui me vaatame Euroopa mustreid, siis jah, siin on kindlasti teatud seos, et elanikkonna vaesemad rühmad, vähemalt osa valib tõesti sotsiaaldemokraate ja  keskklass paremerakondi, aga need mustrid kindlasti ei ole enam nii selged, kui nad olid, ütleme, 30 aastat tagasi või 20 aastat tagasi," lausus Saarts.    Kas majanduskriis ja suur tööpuudus kujundavad sotsiaalmajanduslikust lõhest riigikogu valimiste põhiteema, sõltub Saartsi hinnangul suuremate erakondade teemavalikust.    "Ma arvan. et just siin on väga oluline roll mängida suurematel erakondadel, kuidas nemad üritavad valimiste eel neid valimiste põhikonflikte defineerida ja kas neile  on see kasulik, et näiteks töötuse temaatika tõstastub," nentis politoloog.    Sotsid võitlevad vaeste, töötute ja tõrjutute poolel    Oma põhiteemat erakonnad veel ei avalda. Sotsiaaldemokraadidki paotavad vaid ust, öeldes, et peavad ühiskonna suurimateks valupunktideks vaesust, töötust ja tõrjutust. Kuigi sotsiaaldemokraadid lubavad pakkuda neis küsimustes parempoolsetest märkimisväärselt erinevaid lahendusi, ei välista erakonna juht pärast valimisi koostööd paremerakondadega.    Eesmärk pühendab abinõu    Erakonna juht lisas, et sotsiaaldemokraadid on valmis kõigiga läbi rääkima, et oma ideid ellu viia.